2. ลักษณะการประกอบธุรกิจ

2.1 ประวัติความเป็นมาและการเปลี่ยนแปลงและพัฒนาการที่สำคัญ

บริษัท สหมิตรถังแก๊ส จำกัด (มหาชน) เริ่มก่อตั้งในปี 2524 ด้วยทุนจดทะเบียนเริ่มแรก 6.4
ล้านบาท โดยกลุ่มตระกูล

“ เอกะหิตานนท์ ” วัตถุประสงค์เพื่อผลิตถังแก๊สปิโตรเลียมเหลวจำหน่ายภายในและต่างประเทศ
โดยมีสำนักงานและโรงงานแห่งแรกอยู่ที่บางมด ด้วยกำลังการผลิตเริ่มต้นเพียง 5,000 ถัง/เดือน
จากนั้นมาก็ได้ขยายกำลังการผลิตขึ้นเรื่อยๆ
จนกระทั่งได้ย้ายสำนักงานใหญ่และโรงงานมาอยู่ที่ถนนบางขุนเทียน-ชายทะเล ( ที่ตั้งปัจจุบัน )
และเพื่อรองรับการขยายตัวอย่างรวดเร็วของตลาด ในปี 2537
บริษัทได้ก่อสร้างโรงงานแห่งใหม่ที่จังหวัดลำพูน
โดยโรงงานแห่งนี้ได้รับการส่งเสริมการลงทุนจากคณะกรรมการส่งเสริมการลงทุน
แต่เนื่องจากสภาพเศรษฐกิจที่ตกต่ำมากทั่วภูมิภาคเอเชียแปซิฟิกราวปลายปี 2539
บริษัทจำเป็นต้องปิดโรงงานที่จังหวัดลำพูนลงตั้งแต่ปี 2540 เป็นต้นมา และในปี 2544
บริษัทได้ย้ายเครื่องจักรทั้งหมดมารวมกันที่สถานที่โรงงานปัจจุบันเพื่อเพิ่มผลผลิตรองรับการขยายตัวของตลาดและเพื่อเป็นการใช้ทรัพย์สินให้เกิดประโยชน์สูงสุด
อย่างไรก็ตาม
แนวโน้มการเติบโตของเศรษฐกิจเริ่มดีขึ้นและผลประกอบการของบริษัทก็เริ่มดีขึ้นเรื่อยมาตั้งแต่ปี
2543 ถึงปัจจุบัน ยอดขายเพิ่มขึ้นอย่างต่อเนื่อง และคาดว่าจะเพิ่มขึ้นต่อไปอีก ปัจจุบัน
บริษัทมีกำลังการผลิตประมาณ 5 ล้านใบต่อปี

2.2 ภาพรวมการประกอบธุรกิจ

บริษัทประกอบธุรกิจเป็นผู้ผลิตถังแก๊สปิโตรเลียมเหลว สำหรับบรรจุแก๊สปิโตรเลียมเหลว LPG
เพื่อจำหน่ายภายในและต่างประเทศ ภายใต้เครื่องหมายการค้า “SMPC”
และเครื่องหมายการค้าของลูกค้า ( กลุ่มบริษัทค้าน้ำมันและเชื้อเพลิง )
โดยถังแก๊สของบริษัทได้รับการออกแบบให้ได้ตามมาตรฐานผลิตภัณฑ์อุตสาหกรรมทั้งของประเทศไทย
( Thai Industrial Standard–TIS ) อเมริกา ( American Standard DOT )
ออสเตรเลีย (Australian Standard – AS ) และอังกฤษ ( British Standard – BS )

2.3 โครงสร้างของรายได้

บริษัทมีสายผลิตภัณฑ์เพียงอย่างเดียว คือ ถังแก๊สปิโตรเลียมเหลวขนาดต่างๆกัน ตั้งแต่ 1.25 – 50
กก. โครงสร้างของรายได้จึงแบ่งเป็นตลาดในประเทศและตลาดต่างประเทศ ดังนี้

  ------------------ ---------- --------- ---------- -------- ---------- --------
  ประเภท             ปี 2547               ปี 2546              ปี 2545     

                     ล้านบาท     %         ล้านบาท     %        ล้านบาท     %

  ตลาดในประเทศ       875.18     43        563.22     39       636.00     46

  ตลาดต่างประเทศ      1,145.68   57        897.01     61       751.13     54

  รวม                2,020.86   100       1,460.23   100      1,387.13   100
  ------------------ ---------- --------- ---------- -------- ---------- --------

  2.4 เป้าหมายการดำเนินธุรกิจ

ในปี 2547 บริษัทยังไม่สามารถเพิ่มปริมาณขายให้เป็นไปตามเป้าหมายที่กำหนดไว้ที่ 4.9
ล้านใบต่อปี โดยปริมาณขายจริงทั้งปีอยู่ที่ 4 ล้านใบ สืบเนื่องจากผลกระทบของราคาวัตถุดิบ
(เหล็ก) ที่สูงขึ้นมาก ทำให้ราคาขายปรับตัวสูงขึ้น ลูกค้าจึงชะลอการสั่งซื้อ อย่างไรก็ตาม
ยอดขายโดยรวมยังคงเพิ่มขึ้นจากปีก่อน 38% (เพิ่มขึ้นทั้งด้านปริมาณและราคา) สำหรับปี 2548
ผู้บริหารได้กำหนดเป้าหมายของยอดขายไว้ที่ 5 ล้านใบต่อปี (เต็มกำลังการผลิต)

6

2.5 ลักษณะของผลิตภัณฑ์

ถังแก๊สปิโตรเลียมเหลว ที่บริษัทผลิตตามมาตรฐานผลิตภัณฑ์อุตสาหกรรม กระทรวงอุตสาหกรรมมี 2
แบบคือ

1. ถังสองส่วน ขนาดบรรจุตั้งแต่ 1.25 – 16 กก.

  ประกอบด้วยส่วนหัวและส่วนก้น แต่ละส่วนทำด้วยเหล็กกล้าชิ้นเดียว
  เมื่อนำมาเชื่อมประกอบเข้าด้วยกันแล้ว

จะมีรอยเชื่อมตามแนวเส้นรอบวงได้ 1 รอย

2. ถังสามส่วน ขนาดบรรจุตั้งแต่ 18 – 48 กก.

  ประกอบด้วยส่วนหัว ส่วนก้น เช่นเดียวกันกับถังสองส่วน
  และส่วนกลางจะเป็นรูปทรงกระบอกเชื่อมประกอบกัน

เป็นถัง สำหรับส่วนกลางทำด้วยเหล็กแผ่นม้วนมีรอยเชื่อมได้ 1 รอย
เป็นเส้นตรงขนานไปกับแนวแกนของถัง
การประกอบถังสามส่วนจะทำให้ได้ถังที่มีปริมาตรมากตามต้องการ

2.6 การตลาดและภาวะการแข่งขัน

2.6.1 ลักษณะการตลาดและกลุ่มลูกค้า

ตลาดภายในประเทศ

ตั้งแต่ช่วงปลายปี 2542 เป็นต้นมา ตลาดถังแก๊สภายในประเทศเริ่มมีการขยายตัวในอัตราที่เพิ่มขึ้น
เนื่องจากสภาวะเศรษฐกิจโดยรวมภายในประเทศเริ่มปรับตัวดีขึ้นหลังจากได้รับผลกระทบอย่างรุนแรงทั่วภูมิภาคเอเชียแปซิฟิค
ส่งผลให้ปริมาณความต้องการสินค้าในประเทศสูงขึ้นมาก นอกจากนี้
มาตรการของรัฐบาลในเรื่องการกำจัดถังผิดกฎหมายออกจากตลาดค้าแก๊สหุงต้ม
หรือที่เรียกกันในวงอุตสาหกรรมว่า "ถังขาว"
ทำให้ผู้ผลิตถังแก๊สที่ระบบและคุณภาพในการผลิตยังไม่ได้ตามข้อกำหนดหรือความต้องการของมาตรฐานอุตสาหกรรมไม่สามารถที่จะผลิตสินค้าออกสู่ตลาดได้
จึงเป็นปัจจัยหนึ่งที่สำคัญที่ทำให้บริษัทมีอัตราการขยายตัวของถังแก๊สเพิ่มขึ้นอย่างต่อเนื่อง
สำหรับยอดขายในประเทศในปี 2547 เพิ่มขึ้นจากปี 2546 ประมาณ 55%
นอกเหนือจากปริมาณขายที่เพิ่มขึ้นแล้ว ยังเป็นผลจากของราคาวัตถุดิบเหล็กที่สูงขึ้นมาก
ทำให้ราคาขายปรับตัวสูงขึ้นตาม โดยในปี 2548
คาดว่ายอดขายในประเทศจะยังคงขยายตัวต่อเนื่องอย่างสม่ำเสมอ

ปัจจุบัน กลุ่มลูกค้าในประเทศที่สำคัญมีทั้งสิ้น 2 ราย ได้แก่

1.  การปิโตรเลียมแห่งประเทศไทย

2.  บริษัท ยูเนียนแก๊ส แอนด์ เคมิคัลส์ จำกัด

ลักษณะการจำหน่ายเป็นการขายตรง

ตลาดต่างประเทศ

  ตลาดต่างประเทศยังคงเป็นตลาดที่มีความต้องการถังแก๊สเพิ่มขึ้นทุกปีอย่างต่อเนื่อง ตามสภาวะ

เศรษฐกิจและการเพิ่มของประชากรโลก
ในขณะเดียวกันแนวโน้มของการแข่งขันทางด้านราคาก็สูงขึ้นด้วย
บริษัทจึงจำเป็นต้องปรับปรุงประสิทธิภาพในการผลิตเพื่อสามารถแข่งขันในตลาดโลกได้ นอกจากนี้
ผู้นำเข้ายังคงเข้มงวดเรื่องคุณภาพของสินค้าเป็นสำคัญ
รวมทั้งการส่งมอบสินค้าตามระยะเวลาที่กำหนด โดยในปีที่ผ่านมา
บริษัทยังคงรักษาส่วนแบ่งตลาดเดิมไว้ได้ ในขณะ

เดียวกันก็สามารถขยายตลาดใหม่ๆได้เพิ่มขึ้นด้วย
จะเห็นได้จากยอดขายต่างประเทศเพิ่มขึ้นจากปีก่อนประมาณ 28%
โดยตลาดหลักยังคงเป็นกลุ่มประเทศในแถบเอเชีย ยุโรป แอฟริกา และอเมริกา

ลักษณะการจำหน่ายมีทั้งการขายตรงและขายผ่านบริษัทตัวแทน เนื่องจากผู้ค้าถังแก๊สในประเทศนั้นๆ
ต้องการมีบริษัทตัวแทนท้องถิ่นเพื่อประสานงาน
ซึ่งจะช่วยทำให้บริษัทลดภาระทางเอกสารและง่ายต่อการวางแผนการจำหน่าย
รวมทั้งการควบคุมสินค้าคงคลัง

7

2.6.2 สภาพการแข่งขันภายในอุตสาหกรรม

ตั้งแต่ปี 2539 เป็นต้นมา มีผู้ผลิตรายใหม่ๆเกิดขึ้นไม่น้อยกว่า 8 โรงงานในแถบเอเชีย
ทำให้การแข่งขันระหว่างประเทศมีมากขึ้น อย่างไรก็ตาม ดังที่ได้กล่าวแล้ว
ปัจจัยที่มีความสำคัญต่อการตัดสินใจของผู้ซื้อคือเรื่องคุณภาพและราคาเป็นสำคัญ
โดยเฉพาะอย่างยิ่งผู้ซื้อที่เป็นบริษัทน้ำมันยักษ์ใหญ่ เช่น ESSO และ SHELL
ได้มีการเปลี่ยนแปลงระบบจัดซื้อเองในแต่ละประเทศ
มารวมเป็นจัดซื้อสำหรับทั้งกลุ่มเพื่อการต่อรองราคาที่ต่ำลง
พร้อมทั้งยังจัดให้มีการตรวจสอบโรงงานเพื่อให้แน่ใจว่าผู้ผลิตสามารถตอบสนองความต้องการและข้อกำหนดของแต่ละประเทศได้
ดังนั้น แม้ว่าจะมีผู้ผลิตรายใหม่ๆที่มีศักยภาพทางด้านการเงินสูงเกิดขึ้นในตลาดก็ตาม
ด้วยเหตุผลที่กล่าวมาข้างต้น
จะเห็นว่าผู้ผลิตรายใหม่เหล่านี้ยังต้องใช้เวลาพอสมควรที่จะสามารถสร้างชื่อเสียงและภาพพจน์ทั้งทางด้านคุณภาพสินค้าและบริการให้เป็นที่น่าเชื่อถือ
ตลอดจนพัฒนาประสิทธิภาพในการผลิตเพื่อให้มีต้นทุนที่สามารถแข่งขันได้ ณ ปัจจุบัน
บริษัทได้รับเลือกให้เป็นผู้ผลิตและจัดหาถังแก๊สให้กับกลุ่มบริษัท ESSO และ SHELL ในแถบ

เอเชีย ยุโรป และอาฟริกาตั้งแต่ปลายปี 2540 และแถบอเมริกาตั้งแต่ปลายปี 2541 เป็นต้นมา

  ในปัจจุบัน
  โรงงานผลิตถังแก๊สในประเทศรายสำคัญที่สามารถผลิตถังแก๊สได้ตามมาตรฐานกระทรวง

อุตสาหกรรมของประเทศไทยมีเพียง 4 โรงงาน
โดยมีบริษัทเป็นผู้ผลิตในประเทศรายที่มีกำลังการผลิตสูงสุดประมาณ 5 ล้านใบ/ปี

อาจกล่าวได้ว่าภาพรวมแนวโน้มการแข่งขันโดยทั่วไปเป็นเรื่องของราคาเป็นสำคัญ
นอกจากเรื่องคุณภาพของสินค้า และความตรงต่อเวลาในการส่งมอบสินค้า ดังนั้น
บริษัทจึงจำเป็นต้องมีการพัฒนาปรับปรุงประสิทธิภาพในการผลิตอยู่ตลอดเวลาเพื่อลดต้นทุนการผลิต
ให้สามารถเป็นผู้นำในตลาดได้

2.7 การจัดหาผลิตภัณฑ์

2.7.1 ลักษณะการจัดให้ได้มาซึ่งผลิตภัณฑ์เพื่อจำหน่าย

2.7.1.1 ลักษณะการผลิต

ปัจจุบัน บริษัทมีโรงงานผลิตเพียงแห่งเดียวคือ สถานที่ตั้งสำนักงานใหญ่ปัจจุบัน
โดยปัจจุบันมีกำลังการผลิตทั้งหมดประมาณ 5 ล้านใบต่อปี
เนื่องจากมีการย้ายทรัพย์สินที่ไม่ได้ใช้งานที่โรงงานในจังหวัดลำพูนมาใช้งานที่กรุงเทพ
เพื่อเพิ่มผลผลิตและรายได้ให้บริษัทมากขึ้น ปีที่ผ่านมาอัตราการใช้กำลังการผลิตเฉลี่ยที่ประมาณ 81%

  2.7.1.2 การจัดหาวัตถุดิบ

ต้นทุนวัตถุดิบที่สำคัญที่ใช้ในการผลิตคือ เหล็กแผ่นรีดร้อน ซึ่งสามารถจัดหาได้ทั้งในประเทศและ

ต่างประเทศ
ในปีนี้สัดส่วนการซื้อวัตถุดิบหลักและวัสดุที่ใช้ในการผลิตในประเทศและต่างประเทศอยู่ที่ประมาณ 85
: 15 ทั้งนี้ขึ้นอยู่กับความต้องการของลูกค้า ความผันผวนของค่าเงินบาทและราคาเป็นสำคัญ
แหล่งวัตถุดิบที่สำคัญในต่างประเทศ ได้แก่ เกาหลี อินเดีย ญี่ปุ่น และจีน เป็นต้น

เนื่องจากวัตถุดิบที่ใช้ในการผลิตถังแก๊สสามารถจัดหาได้ทั่วไป
บริษัทจึงไม่มีความเสี่ยงในเรื่องการพึ่งพิงวัตถุดิบจากที่ใดเป็นสำคัญ
และจากประสบการณ์การดำเนินธุรกิจยังไม่เคยปรากฏเหตุการณ์การขาดแคลนวัตถุดิบ

2.7.2 ผลกระทบที่เกิดจากกระบวนการผลิต และการดำเนินการของบริษัท

2.7.2.1 ผลกระทบจากกระบวนการผลิต

ในกระบวนการผลิตถังแก๊สทั่วไปนั้น ก่อให้เกิดผลกระทบต่อสิ่งแวดล้อมดังนี้

1.  น้ำเสีย จากกระบวนการล้างถังหลังจากขึ้นรูป และน้ำอาบน้ำใช้อื่นๆ ประมาณ

60 ลูกบาศก์เมตรต่อวัน

2. ปริมาณกากตะกอนจากระบบบำบัดน้ำเสีย ประมาณ 1 ตันต่อเดือน

3.  ของเสียจากอุตสาหกรรม เช่น เหล็ก ซิงค์ออกไซด์ ไขมัน และสบู่

8

  2.7.2.2 การดำเนินการของบริษัทเพื่อลดผลกระทบ

1. บริษัทได้จัดให้มีระบบบำบัดน้ำเสีย ( ระบบบำบัดทางกายภาพ )
โดยสร้างบ่อดักไขมันเป็นระยะๆ ก่อนที่จะส่งไปเติมออกซิเจนเพื่อระบายออกนอกโรงงานต่อไป

2. นอกเหนือจากเศษเหล็กที่สามารถขายได้แล้ว
บริษัทได้จัดส่งขยะอื่นให้รถสุขาภิบาลและรถขนขยะของชุมชนรับไปกำจัดรวมกับขยะชุมชน
เพื่อไม่ให้เป็นมลภาวะต่อไป

3. บริษัทได้จัดให้มีระบบถุงกรองฝุ่นและระบบม่านน้ำ แทรกอยู่ในกระบวนการผลิต
เพื่อกำจัดมลพิษทางอากาศเช่นฝุ่นเหล็กและฝุ่นละอองสี

นอกจากนี้
บริษัทยังได้พยายามลดปริมาณของเสียอุตสาหกรรมลงโดยการปรับปรุงวิธีการผลิตให้เหมาะสมอย่างต่อเนื่องด้วย

2.7.2.3 ผลการปฏิบัติจริงเปรียบเทียบกับอัตราสูงสุดตามกฎหมาย

บริษัทได้รับการตรวจสอบในเรื่องผลกระทบของสิ่งแวดล้อมจากกรมโรงงานอุตสาหกรรม
กระทรวงอุตสาหกรรมเป็นประจำ
โดยในแต่ละครั้งจะมีการกรอกแบบสอบถามและเลือกตัวอย่างไปวิเคราะห์
ซึ่งผลการตรวจสอบของบริษัทเป็นไปตามข้อกำหนดตามพระราชบัญญัติโรงงานมาโดยตลอด

9